Mikepércsi Reformátusok e-Lapja

Napi ige március 1.
2023-03-01
Példabeszédek könyve 5

1Fiam, figyelj bölcsességemre, hallgasd meg értelmes szavaimat! 2Maradj megfontolt, és ügyelj, hogy ajkad okosan szóljon! 3Mert színméz csepeg a más asszonyának ajkáról, és ínye simább az olajnál. 4De a végén keserű lesz, mint az üröm, éles, mint a kétélű kard. 5Lábai a halál felé visznek, léptei a holtak hazájába tartanak. 6Nem az élet ösvényét járja, téves úton jár, és maga sem tudja. 7Most azért, fiaim, hallgassatok rám, ne térjetek el attól, amit mondok! 8Messze kerüld el az ilyen nőt, ne közelíts háza ajtajához, 9különben másoknak kell adnod méltóságodat, és éveidet a kegyetleneknek; 10bitorlók élik föl életerődet, és kereseted idegen házába kerül. 11Nyögni fogsz majd a végén, amikor tönkremegy tested és életed. 12És ezt mondod: Miért is gyűlöltem az intést, miért utáltam szívből a feddést? 13Miért nem hallgattam tanítóim szavára, miért nem figyeltem oktatóimra? 14Kis híján csúfos bukás lett a részem a nép és az egész gyülekezet előtt. 15A magad kútjából igyál vizet, és csörgedező vizet a magad forrásából! 16Ne folyjanak forrásaid az utcára, és patakjaid a terekre! 17Egyedül tiéid legyenek, ne oszd meg másokkal! 18Legyen forrásod áldott, és örülj ifjúkorodban elvett feleségednek. 19Szerelmes szarvasünő és kedves őzike ő, keblei gyönyörködtetnek mindenkor, szerelmétől mindig mámoros leszel. 20Miért mámorosodnál meg, fiam, a más asszonyától, miért ölelnéd idegen asszony keblét? 21Hiszen az ÚR látja az ember útjait, és figyeli minden lépését. 22Saját bűnei fogják meg a bűnöst, és saját vétkei kötözik meg. 23Meghal az ilyen, mert nem fogadta meg az intést, és a sok bolondság megmámorosította.
Lukács evangéliuma 20,1-8

1Történt az egyik napon, amikor a templomban tanította a népet, és hirdette az evangéliumot, hogy odaléptek a főpapok és az írástudók a vénekkel együtt, 2és megkérdezték tőle: Mondd meg nekünk, milyen hatalommal cselekszed ezeket, vagy ki adta neked ezt a hatalmat? 3Ő pedig így válaszolt nekik: Én is kérdezek tőletek valamit, mondjátok meg nekem: 4Vajon János keresztsége mennyből való volt-e vagy emberektől? 5Ők pedig így tanakodtak egymás között: Ha azt mondjuk, mennyből, azt fogja mondani: Akkor miért nem hittetek neki? 6Ha pedig azt mondjuk, emberektől, az egész nép megkövez minket, mert meg van győződve arról, hogy János próféta volt. 7Ezért azt felelték neki, hogy nem tudják, honnan való. 8Erre Jézus így szólt hozzájuk: Én sem mondom meg nektek, milyen hatalommal cselekszem ezeket.

Napi ige március 2.
2023-03-02
Példabeszédek könyve 6

1Fiam, ha kezességet vállaltál felebarátodért, és kezet adtál egy idegenért, 2ha csapdába estél saját kijelentéseid miatt, és megfogtak téged saját kijelentéseid, 3akkor így cselekedj, fiam, hogy megmenekülj, ha felebarátod kezébe jutottál: Siess hozzá gyorsan, és ostromold felebarátodat! 4Ne engedj álmot szemednek, és szunnyadást szempilládnak! 5Menekülj, mint a gazella a vadász elől, és mint a madár a madarász kezéből! 6Eredj a hangyához, te rest, figyeld, hogy mit tesz, és okulj! 7Bár nincs vezére, elöljárója vagy uralkodója, 8mégis biztosítja a kenyerét nyáron, begyűjti eledelét aratáskor. 9Meddig fekszel, te rest, mikor hagyod abba az alvást? 10Még egy kis alvás, egy kis szunnyadás, összetett kézzel fekvés: 11így tör rád a szegénység, mint útonálló, és a szűkölködés, mint egy fegyveres ember.
12A mihaszna és rosszindulatú ember hamis szájjal jár-kel, 13szemével kacsingat, lábával jelt ad, és ujjával integet. 14Fonákság van szívében, rosszat kohol mindenkor, és viszálykodást szít. 15Azért hirtelen tör rá a veszedelem, egy pillanat alatt összetörik menthetetlenül. 16Hat dolgot gyűlöl az ÚR, sőt hét dolog utálatos előtte: 17a nagyravágyó szemek, a hazug nyelv, az ártatlan vért ontó kezek, 18a gonosz terveket koholó szív, a rosszra sietve futó lábak, 19a hazugságot beszélő hamis tanú és a testvérek közt viszályt szító ember.
20Őrizd meg, fiam, apád parancsát, és ne hagyd el anyád tanítását! 21Kösd mindenkor a szívedre, hordozd a nyakadra fűzve! 22Jártodban vezessen, fektedben őrizzen, és ha felébredsz, irányítsa gondolataidat! 23Mert lámpás a parancs, világosság a tanítás, az élet útja a figyelmeztető intés. 24Ez őriz meg a rossz nőtől, az idegen nő hízelgő nyelvétől. 25Ne kívánd meg szépségét szívedben, és ne fogjon meg szempilláival! 26Mert a parázna nő csak egy darab kenyérre, de a férjes asszony drága életedre vadászik. 27Vihet-e valaki tüzet ruhájába rejtve, hogy meg ne gyulladjon közben a ruhája? 28Vagy járhat-e valaki parázson úgy, hogy a lába meg ne égjen? 29Pedig így jár, aki bemegy felebarátja feleségéhez, senki sem marad büntetlen, aki megérinti. 30Nem vetik meg a tolvajt, ha azért lop, hogy jóllakjék, mert éhezik, 31mégis hétannyit kell fizetnie, ha rajtakapják, háza egész vagyonába is kerülhet. 32De aki asszonnyal lesz házasságtörő, az esztelen, önmagát rontja meg, aki ilyet csinál. 33Csapás és szégyen éri, gyalázata letörölhetetlen. 34Mert a féltékenység haragra lobbantja a férfit, és ő nem ismer szánalmat a bosszúállás napján. 35Nem fogad el semmilyen váltságdíjat, nem enged, bármennyi ajándékot kínálnak is neki!
Lukács evangéliuma 20,9-19
9Azután ezt a példázatot mondta a népnek: Egy ember szőlőt ültetett, és munkásoknak adta bérbe, majd hosszú időre idegenbe távozott. 10És amikor eljött az ideje, elküldött a munkásokhoz egy szolgát, hogy adják oda neki a részét a szőlő terméséből. De a munkások megverték, és üres kézzel küldték el. 11Azután egy másik szolgát küldött, de azt is megverték, megalázták, és üres kézzel küldték vissza. 12Majd egy harmadikat is küldött, de ezt is megsebesítették és kidobták. 13Akkor így szólt a szőlő gazdája: Mit tegyek? Elküldöm szeretett fiamat, őt talán meg fogják becsülni. 14De mikor meglátták őt a munkások, így tanakodtak egymás között: Ez az örökös! Öljük meg őt, hogy mienk legyen az örökség! 15És kidobták a szőlőből, majd megölték. Vajon mit fog velük tenni a szőlő ura? 16Eljön, és elpusztítja ezeket a munkásokat, a szőlőt pedig másoknak adja. Amikor ezt hallották, így szóltak: Ez nem történhet meg! 17Ő azonban rájuk nézett, és ezt mondta: Akkor mit jelent az Írásnak ez a szava: „A kő, amelyet az építők megvetettek, az lett a sarokkő”? 18Aki erre a kőre esik, összezúzódik, akire pedig ez a kő ráesik, szétmorzsolja azt. 19Az írástudók és főpapok már abban az órában el akarták őt fogni, de féltek a néptől, mert megértették, hogy róluk mondta ezt a példázatot.

Bibliaóra
2023-03-02 17:00 - 18:00, 2023-03-16 17:00 - 18:00 (Europe/Budapest)
A gyülekezeti teremben

Napi ige március 3.
2023-03-03
Példabeszédek könyve 7
1Fiam, őrizd meg szavaimat, és zárd magadba parancsaimat! 2Tartsd meg parancsaimat, hogy élj, tanításomat őrizd, mint a szemed fényét! 3Kösd ujjaidra, írd föl szíved táblájára! 4Mondd a bölcsességnek, hogy a nővéred, és az értelmet nevezd jó ismerősödnek, 5hogy megőrizzen a más feleségétől és a hízelgő szavú idegen nőtől. 6Mert házamnak az ablakán, a rácson át kinéztem, 7és láttam a tapasztalatlanok között, észrevettem a fiúk között egy esztelen ifjút. 8Az utcán járkált, egy utcasarkon, és megindult a ház felé, 9esti alkonyatkor, a sötét éjszaka közepén. 10Egyszer csak egy asszony termett előtte, parázna nőnek öltözve, csalfa szívvel. 11Fecseg az ilyen és féktelen, lábai nem nyughatnak otthon, 12hol az utcán, hol a tereken van, és minden sarkon leselkedik. 13A nő megragadta, megcsókolta, és szemtelen képpel így szólt hozzá: 14Békeáldozatot kellett bemutatnom, ma teljesítettem fogadalmaimat, 15azért jöttem ki eléd, hogy megkeresselek téged, és rád találtam! 16Terítőket terítettem fekhelyemre, egyiptomi színes szőtteseket; 17illatossá tettem heverőmet mirhával, aloéval és fahéjjal. 18Jöjj, ittasodjunk meg a gyönyörtől reggelig, élvezzük a szerelmet! 19Mert nincs itthon a férjem, messze útra ment, 20a pénzes zacskót is magával vitte, csak holdtöltekor érkezik haza. 21Sok beszéddel rá is vette, hízelgő szóval elcsábította. 22Az meg követte őt oktalanul, ahogy a marha megy a vágóhídra, mint egy bilincsbe béklyózott bolond. 23De végül nyíl hasít a májába. Úgy jár, mint a kelepcébe siető madár, amely nem tudja, hogy az az életébe kerül. 24Azért, fiaim, hallgassatok rám, és figyeljetek szavaimra! 25Az ilyen nő útjára ne vezessen szíved, ne tévedj rá ösvényeire! 26Mert sok embert ejtett el halálra sebezve; életerős volt mind, akiket meggyilkolt. 27Háza a holtak hazájába vezet, levisz a halál kamráiba.
Lukács evangéliuma 20,20-26
20Ezután szemmel tartották őt, és kémeket küldtek utána. Azok igazaknak tettették magukat, hogy Jézust egy kérdéssel tőrbe csalják, és átadhassák a hatóságnak és a helytartói hatalomnak. 21Ezek megkérdezték tőle: Mester, tudjuk, hogy helyesen szólsz és tanítasz, és nem vagy személyválogató, hanem az igazsághoz ragaszkodva tanítod az Isten útját. 22Szabad-e a császárnak adót fizetnünk, vagy nem? 23Ő azonban felismerte álnokságukat, és így szólt hozzájuk: 24Mutassatok nekem egy dénárt! Kinek a képe és felirata van rajta? Ők ezt felelték: A császáré. 25Ő pedig így válaszolt nekik: Adjátok meg a császárnak, ami a császáré, és Istennek, ami Istené! 26Így tehát nem tudták tőrbe csalni a nép előtt, hanem elcsodálkoztak válaszán, és elhallgattak.

Hamvas Béla
2023-03-03 13:30 - 2023-03-12 23:30
A dolgok nem kívül kezdődnek, hanem belül, és nem alul, hanem felül, és nem a láthatóban, hanem a láthatatlanban.

Napi ige március 4.
2023-03-04
Példabeszédek könyve 8

1Nem kiált-e a bölcsesség, nem hallatja-e szavát az értelem? 2Kiáll a magaslatok ormára, az útra, a keresztutakra. 3A városba vivő kapuknál, a bejáratoknál hangosan kiált. 4Hozzátok kiáltok, férfiak, szavam az emberekhez szól. 5Legyetek okosak, ti, együgyűek, legyetek értelmesek, ti, ostobák! 6Hallgassatok rám, mert fontos dolgokat mondok, ha felnyitom ajkamat, helyes, amit mondok. 7Mert szám igazságot szól, ajkam utálja a gonoszt. 8Számnak minden szava igaz, nincs bennük csalárdság vagy hamisság. 9Mind világosak az értelmeseknek, és az ismeretre vágyóknak érthetők. 10Intésemet fogadjátok el, ne az ezüstöt, inkább a tudást, mint a színaranyat! 11Mert értékesebb a bölcsesség az igazgyöngynél, és nem fogható hozzá semmiféle drágaság. 12Én, a bölcsesség, együtt lakom az okossággal, és nálam van a megfontolt tudás. 13Aki féli az URat, gyűlöli a rosszat. A kevélyt és a kevélységet, a helytelen utat meg az álnok beszédet gyűlölöm. 14Enyém a tanács és a jutalom, én vagyok az értelem, enyém a hatalom. 15Általam uralkodnak a királyok, és rendelkeznek igazságosan a fejedelmek. 16Általam vezetnek a vezérek, és ítélkeznek igazságosan az elöljárók. 17Szeretem azokat, akik engem szeretnek, megtalálnak engem, akik keresnek. 18Gazdagság és megbecsülés van nálam, maradandó vagyon és igazság. 19Gyümölcsöm drágább az aranynál, a színaranynál is, és jövedelmem a színezüstnél. 20Az igazság ösvényén járok és a törvénynek az útjain, 21hogy örökséget adjak az engem szeretőknek, és megtöltsem kincstárukat. 22Az ÚR útjának kezdetén alkotott engem, művei előtt réges-régen. 23Az ősidőkben formált engem, kezdetben, mielőtt a föld létrejött. 24Mikor még nem voltak mélységek, megszülettem, mikor még nem voltak tele a források vízzel. 25Mielőtt a hegyek helyükre kerültek, a halmok létrejötte előtt megszülettem; 26amikor még nem alkotta meg a földet, a rónákat, még a világ legelső porszemét sem. 27Ott voltam, amikor megszilárdította az eget, amikor kimérte a látóhatárt a mélység fölött. 28Amikor megerősítette odafönt a fellegeket, amikor felbuzogtak a mélység forrásai, 29amikor határt szabott a tengernek, hogy a víz át ne léphesse partját, amikor kimérte a föld alapjait, 30én már mellette voltam mint kedvence, és gyönyörűsége voltam mindennap, színe előtt játszadozva mindenkor. 31Játszadoztam földje kerekségén, és gyönyörködtem az emberekben. 32Ezért, fiaim, hallgassatok rám, mert boldogok, akik megőrzik útjaimat! 33Hallgassatok az intésre, hogy bölcsek legyetek, és ne hanyagoljátok el azt! 34Boldog ember az, aki hallgat rám, ajtóm előtt vigyázva mindennap, ajtófélfáimat őrizve. 35Mert aki engem megtalál, az életet találja meg, és kegyelmet nyer az ÚRtól. 36De aki vétkezik ellenem, magának árt, gyűlölőim mind a halált szeretik.
Lukács evangéliuma 20,27-40
27Azután odamentek hozzá néhányan a szadduceusok közül, akik tagadják, hogy van feltámadás, és ezt kérdezték tőle: 28Mester, Mózes elrendelte nekünk, hogy ha valakinek meghal a testvére, akinek volt felesége, de gyermeke nem, akkor annak a testvére vegye el az asszonyt, és támasszon utódot az ő testvérének. 29Volt hét testvér. Az első megnősült, de meghalt gyermektelenül. 30Ekkor a második vette el az asszonyt, 31aztán a harmadik, majd sorban mind a hét, de mind úgy haltak meg, hogy nem hagytak maguk után gyermeket. 32Végül meghalt az asszony is. 33Ez az asszony melyikük felesége lesz a feltámadáskor, hiszen mind a hétnek a felesége volt? 34Jézus így válaszolt nekik: E világ fiai házasodnak és férjhez mennek, 35de akik méltónak ítéltetnek ama eljövendő világra, hogy részük legyen a halottak közül való feltámadásban, azok nem házasodnak majd, és férjhez sem mennek. 36Sőt meg sem halhatnak többé, mert az angyalokhoz lesznek hasonlók, és Isten fiaivá lesznek, mivel feltámadnak a halálból. 37Arra pedig, hogy a halottak feltámadnak, már Mózes is rámutatott a csipkebokorról szóló részben, amikor az Urat Ábrahám Istenének, Izsák Istenének és Jákób Istenének mondta. 38Isten pedig nem a holtak Istene, hanem az élőké. Mert az ő számára mindenki él. 39Néhány írástudó ekkor így szólt: Mester, jól mondtad. 40És többé semmit sem mertek kérdezni tőle.

Napi ige március 5. Böjt második vasárnapja
2023-03-05
Példabeszédek könyve 9

1A bölcsesség házat épített magának, hét oszlopot faragott hozzá. 2Levágta marháját, megfűszerezte borát, és megterítette asztalát. 3Lányokat küldött ki, hogy így kiáltsanak a város magasan fekvő pontjain: 4Aki tapasztalatlan, térjen be ide! Az esztelennek pedig ezt mondja: 5Jöjjetek, egyetek a kenyeremből, és igyatok fűszerezett boromból! 6Hagyjátok el az együgyűséget, és éltek, járjatok az értelem útján! 7Aki meginti a csúfolódót, maga fog pironkodni, aki megfeddi a bűnöst, magát szennyezi be. 8Ne fedd meg a csúfolódót, mert meggyűlöl téged, de fedd meg a bölcset, az szeretni fog téged! 9Adj a bölcsnek, és még bölcsebb lesz, tanítsd az igazat, és ő gyarapítja tudását! 10A bölcsesség kezdete az ÚRnak félelme, és a Szentnek a megismerése ad értelmet. 11Mert általam sokasodnak meg napjaid, és gyarapodnak életed évei. 12Ha bölcs vagy, magadnak vagy bölcs, ha csúfolódó vagy, magad vallod kárát. 13A balgaság fecsegő asszony, együgyű, és semmit sem tud. 14Kiül háza ajtajába egy székre a város magaslatán. 15Így szólítja meg az arra járókat, akik egyenes ösvényeken járnak: 16Aki tapasztalatlan, térjen be ide! Az esztelennek pedig ezt mondja: 17A lopott víz édes, az eldugott kenyér kedves. 18De nem tudják, hogy az árnyak vannak ott, és vendégei a holtak hazájának mélyére kerülnek.
Lukács evangéliuma 20,41-44
41Ő azonban megkérdezte tőlük: Hogyan mondhatják azt, hogy a Krisztus Dávid Fia? 42Hiszen maga Dávid mondja a Zsoltárok könyvében: „Így szólt az Úr az én Uramhoz: Ülj a jobb kezem felől, 43amíg ellenségeidet lábad zsámolyává nem teszem.” 44Ha tehát Dávid Urának szólítja őt, hogyan lehet akkor a Fia?

Konfirmáció előkészítő
2023-03-05 08:00 - 17:00, 2023-03-12 11:00 - 12:00

Istentisztelet, gyermekistentisztelet
2023-03-05 10:00 - 11:00
Böjt második vasárnapja
Istentisztelet a templomban, gyermekistentisztelet a gyülekezeti teremben

Cafe Sunday
2023-03-05 10:00 - 11:00, 2023-03-12 11:00 - 12:00
A gyülekezeti házban

Napi ige március 6.
2023-03-06
Példabeszédek könyve 10
1Salamon példabeszédei. A bölcs fiú örömet szerez apjának, az ostoba fiú azonban szomorúsága anyjának. 2Nem használnak a bűnnel szerzett kincsek, de az igazság megment a haláltól. 3Nem hagyja az ÚR éhezni az igaz embert, de a bűnösök mohóságát elveti. 4Aki lustán dolgozik, elszegényedik, de a szorgalmas munka meggazdagít. 5Aki nyáron gyűjt, az eszes fiú, de aki aratáskor alszik, az szégyellni való. 6Áldások szállnak az igaz fejére, a bűnösök szája pedig erőszakot rejteget. 7Az igaznak az emlékezete áldott, de a bűnösök neve semmivé lesz. 8A bölcs szívű megfogadja a parancsokat, a bolond beszédű pedig elbukik. 9Aki feddhetetlenül él, biztonságban él, de aki görbe úton jár, arról kitudódik az. 10Aki kacsingat, fájdalmat okoz, a bolond beszédű pedig elbukik. 11Életnek forrása az igaz ember szája, de a bűnösök szája erőszakot rejteget. 12A gyűlölet viszályt teremt, de minden hűtlenséget eltakar a szeretet. 13Az értelmes ember ajkán bölcsesség található, de bot való az esztelen hátára. 14A bölcsek tartózkodók tudásukkal, a bolondot pedig hamar romlásba viszi a szája. 15A gazdagnak a vagyon az erős városa, a nincsteleneknek romlásuk a szegénység. 16Az igaznak a keresetéből élet lesz, a bűnösnek a jövedelméből vétek. 17Az élet ösvényén jár, aki megfogadja az intést, de tévelyegni fog, aki megveti a dorgálást. 18Gyűlöletet rejteget a hazug ajak, és rágalmakat terjeszt az ostoba. 19A sok beszédnél elkerülhetetlen a tévedés, de az eszes ember vigyáz a beszédre. 20Színezüst az igaz ember nyelve, a bűnösöknek a szíve is keveset ér. 21Az igaznak az ajka sokakat vezet, a bolondok pedig meghalnak esztelenségük miatt. 22Az ÚR áldása gazdagít meg, a gyarapodást nem lehet erőltetni. 23Az ostobának a galádságban telik öröme, az értelmes embernek pedig a bölcsességben. 24Utoléri a bűnöst az, amitől retteg, az igazak kívánsága pedig teljesül. 25Ha ráfúj a forgószél a bűnösre, nincs többé, de az igaz örökké tartó alapon áll. 26Amilyen az ecet a fognak és a füst a szemnek, olyan a rest a megbízóinak. 27Az ÚR félelme gyarapítja a napokat, de a bűnösök esztendei megrövidülnek. 28Az igazak várakozása örömre fordul, de a bűnösök reménysége semmivé lesz. 29Az ÚRnak útja a feddhetetlennek erősség, de a gonosztevőknek romlás. 30Az igaz soha meg nem inog, de a bűnösök nem maradnak meg a földön. 31Az igaz ember szája bölcsességet áraszt, az álnok nyelvet azonban kivágják. 32Az igaz ember ajka kedvesen tud szólni, a bűnösök szája pedig csak álnokul.
Lukács evangéliuma 20,45-47
45Miközben pedig az egész nép hallgatta őt, így szólt a tanítványaihoz: 46Óvakodjatok az írástudóktól, akik szeretnek hosszú köntösben járni, és szívesen veszik a köszöntéseket a tereken, szeretnek a zsinagógákban a főhelyeken ülni és a lakomákon az asztalfőn, 47akik felemésztik az özvegyek házát, és színlelésből hosszan imádkoznak. Ezekre vár a legsúlyosabb ítélet.

Napi ige március 7.
2023-03-07
Példabeszédek könyve 11,1-16

1A hamis mérleget utálja az ÚR, de a pontos súlyt kedveli. 2Ha jön a kevélység, jön a szégyen is, a szerénységgel pedig bölcsesség jár együtt. 3A becsületeseket feddhetetlenség vezeti, de a hűtleneket elpusztítja romlottságuk. 4Nem használ a vagyon a harag napján, az igazság azonban megment a haláltól. 5A feddhetetlenek útját igazságuk egyengeti, de a bűnös elbukik bűnössége miatt. 6A becsületeseket megmenti igazságuk, de a hűtleneket rabul ejti saját mohóságuk. 7Ha meghal a bűnös ember, odalesz a reménysége, és odalesz az erősökhöz fűzött várakozása is. 8Az igaz megmenekül a nyomorúságból, helyére pedig a bűnös jut. 9Tönkreteszi szavaival felebarátját az elvetemült, de az igazak tudásuk által megmenekülnek. 10Vigad a város az igazak javán, és ujjong a bűnösök pusztulásán. 11A becsületesek áldása építi a várost, de a bűnösök szája romlásba dönti. 12Kigúnyolja felebarátját az esztelen, az értelmes ember pedig hallgat. 13A rágalmazó titkokat tár fel, de a hűséges lélek leplezi a dolgot. 14Vezetés nélkül elbukik a nép, de segítséget jelent, ha sok a tanácsadó. 15Igen rosszul jár, aki idegenért vállal kezességet, de biztonságban marad, aki gyűlöli a jótállást. 16A kedves asszony a tisztességhez ragaszkodik. Az erőszakos emberek a gazdagsághoz ragaszkodnak.
Lukács evangéliuma 21,1-4

1Amikor Jézus feltekintett, látta, amint a gazdagok áldozati ajándékaikat a perselybe dobják. 2Észrevett egy szegény özvegyasszonyt is, aki két fillért dobott abba, 3és így szólt: Bizony mondom nektek, hogy ez a szegény özvegyasszony mindenkinél többet dobott a perselybe. 4Azok ugyanis mind a feleslegükből dobtak az áldozati ajándékokhoz, ő azonban szegénységéből mindent beledobott, amije volt, az egész vagyonát.

Napi ige március 8.
2023-03-08
Példabeszédek könyve 11,17-31
17Önmagával tesz jót a szeretet embere, a kegyetlen pedig saját magának árt. 18A bűnös hamis keresményt szerez, de igaz bérhez jut az, aki igazságot vet. 19Aki ragaszkodik az igazsághoz, az az életre jut, de aki a rosszat hajhássza, az a halálra. 20Utálja az ÚR az álnok szívűeket, de kedveli azokat, akiknek útja feddhetetlen. 21Kezet rá, hogy nem marad büntetlenül a gonosz! De az igazak utódai megmenekülnek. 22Mint disznó orrában az aranykarika, olyan a szép asszony, ha nincs jó ízlése. 23Az igazak csak jóra várhatnak, a bűnösök pedig csak haragot remélhetnek. 24Van, aki bőven osztogat, mégis gyarapszik, más meg szűken méri a járandóságot, mégis ínségbe jut. 25Az ajándékozó bővelkedik, és aki mást felüdít, maga is felüdül. 26Átkozza azt a nép, aki búzáját visszatartja, de áldás száll annak a fejére, aki eladja. 27Aki jóra törekszik, jóakaratot szerez, de eljön a rossz arra, aki azt hajhássza. 28Elbukik, aki gazdagságában bízik, de az igazak virulnak, mint a lomb. 29Aki kárt okoz háza népének, szelet örököl, és szolgája lesz a bölcsnek a bolond. 30Az igaz gyümölcse életnek a fája, és a bölcs lelkeket nyer meg. 31Bizony, az igaz is elnyeri jutalmát a földön, hát még a bűnös és vétkes ember!
Lukács evangéliuma 21,5-6
5Amikor némelyek azt mondták a templomról, hogy az gyönyörű kövekkel és fogadalmi ajándékokkal van díszítve, ő így szólt: 6Jönnek majd napok, amikor ezekből, amiket itt láttok, nem marad kő kövön, amit le ne rombolnának.

Napi ige március 9.
2023-03-09
Példabeszédek könyve 12

1Aki szereti az intelmet, szereti a tudást, aki pedig gyűlöli a feddést, az ostoba marad. 2A jó ember jóakaratot nyer az ÚRtól, de az alattomos embert ő bűnösnek tartja. 3Nem áll szilárdan a bűnösen élő ember, de az igazak gyökere mozdíthatatlan. 4A derék asszony urának koronája, de mint a csontszú, olyan a szégyentelen. 5Az igazak gondolatai helyesek, a bűnösök szándékai csalárdak. 6A bűnösök szavai vérszomjasak, de a becsületeseket megmenti beszédük. 7Romlás éri a bűnösöket, és odalesznek, de az igazak háza megmarad. 8Értelmének megfelelően dicsérik az embert, a fondorlatos szívűt pedig megvetik. 9Jobb annak, akit lebecsülnek, de szolgája van, mint annak, aki dicsekszik, de alig van kenyere. 10Az igaz törődik még állatjának kívánságával is, a bűnösnek még az irgalma is kegyetlen. 11Aki műveli földjét, jóllakik kenyérrel, de aki hiábavalóságokat hajszol, az esztelen. 12A bűnös a gonoszsággal szerzett zsákmányra vágyik, az igazak mégis gyökeret vernek. 13A vétkes ajak veszedelmes csapda, de az igaz kikerül a bajból. 14Amit mond az ember, annak a gyümölcséből lakik jól, és amit tesz az ember, azt fizetik neki vissza. 15A bolond helyesnek tartja a maga útját, a bölcs pedig hallgat a tanácsra. 16A bolond bosszúsága azonnal kitudódik, az okos pedig leplezi szégyenét. 17Aki igazán szól, az igazat mondja el, a hamis tanú pedig a csalárdságot. 18Van, akinek a fecsegése olyan, mint a tőrdöfés, a bölcsek nyelve pedig gyógyít. 19Az igaz ajak mindig állhatatos, a hazug nyelv pedig egy pillanatig sem az. 20Csalárdság van azok szívében, akik a rosszon fáradoznak, de akik tanácsukkal békére intenek, azok szívében öröm. 21Nem éri az igazat semmi veszedelem, de a bűnösök élete bajjal lesz tele. 22Utálja az ÚR a hazug ajkat, de a helyesen élőket kedveli. 23Az okos ember nem fitogtatja tudását, az esztelen pedig kérkedik bolondságával. 24A szorgalmasak uralkodni fognak, a lusta pedig robotolni fog. 25Aki aggódik szívében, az levertté lesz, a jó szó viszont felvidítja. 26Az igaz utat tud mutatni másnak is, a bűnösöket pedig tévelygésbe viszi saját útjuk. 27A lusta a vadászzsákmányt sem süti meg, pedig drága kincse az embernek a szorgalom. 28Az igazság ösvényén élet van, és útja nem a halál felé vezet.
Lukács evangéliuma 21,7-19
7Ekkor azt kérdezték tőle: Mester, mikor lesz ez, és mi lesz annak a jele, hogy ez megtörténik? 8Ő pedig így válaszolt: Vigyázzatok, hogy meg ne tévesszenek titeket! Mert sokan jönnek majd az én nevemben, és azt mondják: Én vagyok! – meg azt: Eljött az idő! De ti ne kövessétek őket! 9Amikor pedig háborúkról és lázadásokról hallotok, ne rettenjetek meg, mert ezeknek előbb meg kell történniük, de ez még nem a vég.
10Azután így folytatta: Nemzet nemzet ellen és ország ország ellen támad, 11mindenfelé nagy földrengések, járványok és éhínségek lesznek, rettenetes dolgok történnek, és hatalmas jelek tűnnek fel az égen.
12De mindezek előtt kezet emelnek rátok, és üldöznek titeket, átadnak benneteket a zsinagógáknak, és börtönbe vetnek, királyok és helytartók elé vezetnek titeket az én nevemért. 13De ez alkalom lesz nektek a tanúságtételre. 14Határozzátok el szívetekben, hogy nem gondoltok előre a védekezésre, 15mert én adok nektek szájat és bölcsességet, amelynek nem tud ellenállni vagy ellene mondani egyetlen ellenfeletek sem. 16Kiszolgáltatnak titeket még a szülők, testvérek, rokonok és barátok is, egyeseket meg is ölnek közületek, 17és mindenki gyűlöl majd titeket az én nevemért. 18De egyetlen hajszál sem vész el a fejetekről. 19Állhatatosságotokkal nyeritek meg majd a lelketeket.

Napi ige március 10.
2023-03-10
Példabeszédek könyve 13,1-14

1A bölcs fiú megfogadja az apai intést, de a csúfolódó nem hallgat a dorgálásra. 2Amit mond az ember, annak a gyümölcsével lakik jól, a hűtlenek mégis erőszakra vágynak. 3Aki vigyáz a szájára, megtartja életét, aki feltátja száját, arra romlás vár. 4Vágyakozik a lusta lelke, de hiába, a szorgalmas lelke pedig bővelkedik. 5Gyűlöli az igaz a hazug beszédet, a bűnös pedig szégyent és gyalázatot okoz. 6Az igazság megtartja a feddhetetlenül élőt, a bűn pedig elbuktatja a vétkest. 7Van, aki gazdagnak mutatja magát, pedig semmije sincs; van, aki szegénynek, pedig nagy a vagyona. 8A gazdagság az ember életének váltságdíja lehet, a szegény pedig fenyegetést sem hall. 9Az igazak világossága vígan ég, de a bűnösök lámpása kialszik. 10A kevélységből csak civódás lesz, de a tanács megfogadásában bölcsesség van. 11A könnyen szerzett vagyon elfogy, de aki keze munkájával gyűjt, az gyarapodik. 12A hosszú várakozás beteggé teszi a szívet, de a beteljesült kívánság az élet fája. 13Aki megveti az igét, eladósodik miatta, de aki tiszteli a parancsolatokat, elnyeri jutalmát. 14A bölcs tanítás az élet forrása a halál csapdáinak kikerülésére.
Lukács evangéliuma 21,20-24
20Amikor pedig látjátok, hogy Jeruzsálemet ellenséges seregek kerítik be, akkor tudjátok meg, hogy elközelített annak pusztulása. 21Akkor azok, akik Júdeában vannak, meneküljenek a hegyekbe, és akik a városban vannak, menjenek ki onnan, akik pedig vidéken vannak, ne menjenek be oda. 22Mert ezek a bosszúállás napjai, hogy beteljesedjék mindaz, ami meg van írva. 23Jaj azokban a napokban a terhes és a szoptatós anyáknak, mert nagy nyomorúság szakad a földre és harag erre a népre. 24Kardélre hányják és fogságba viszik őket mindenféle nép közé, és pogányok tapossák Jeruzsálemet, amíg be nem telik a pogányok ideje.

Napi ige március 11.
2023-03-11
Példabeszédek könyve 13,15-25
15A jóindulat kedvessé tesz, de a hűtlenek útja saját romlásukat okozza. 16Minden eszes ember okosan cselekszik, de az esztelen bolondságot terjeszt. 17A gonosz küldött romlásba dönt, de a megbízható követ gyógyulást szerez. 18Szegénység és gyalázat éri azt, aki megveti az intést, de tisztelik azt, aki megfogadja a feddést. 19A beteljesült kívánság jólesik az embernek, az ostobának pedig utálatos eltérni a rossztól. 20Aki bölcsekkel jár, bölccsé lesz, az ostobák barátja pedig romlottá lesz. 21A vétkeseket üldözi a baj, az igazaknak pedig szép jutalmuk lesz. 22A jó ember örökséget hagy még unokáinak is, a vétkes vagyona pedig az igazra vár. 23Sok eledelt terem a szegények szántóföldje, de van, akit tönkretesz a törvénytelenség. 24Aki kíméli botját, gyűlöli a fiát, de aki szereti, idejében megfenyíti. 25Az igaz jóllakásig ehet, de a bűnösök hasa éhen marad.
Lukács evangéliuma 21,25-38
25És jelek lesznek a napban, a holdban és a csillagokban, a földön pedig a tenger zúgása és háborgása miatt kétségbeesnek a népek tanácstalanságukban. 26Az emberek megdermednek a félelemtől és annak sejtésétől, ami az egész földre vár, mert az egek tartóoszlopai megrendülnek. 27És akkor meglátják az Emberfiát eljönni a felhőben nagy hatalommal és dicsőséggel. 28Amikor pedig ezek elkezdődnek, egyenesedjetek fel, és emeljétek fel a fejeteket, mert közeledik a megváltásotok.
29Mondott nekik egy példázatot is: Nézzétek meg a fügefát és a fákat mind! 30Amikor látjátok, hogy már kihajtottak, magatoktól is tudjátok, hogy már közel van a nyár. 31Így ti is, amikor látjátok, hogy mindezek bekövetkeznek, tudjátok meg: közel van az Isten országa. 32Bizony mondom nektek: nem múlik el ez a nemzedék addig, amíg mindez meg nem lesz. 33Az ég és a föld elmúlik, de az én beszédeim nem múlnak el.
34Vigyázzatok magatokra, nehogy szívetek elnehezedjék mámortól, részegségtől vagy a megélhetés gondjaitól, és hirtelen lepjen meg titeket az a nap, 35mint valami csapda, mert rá fog törni mindazokra, akik a föld színén laknak. 36Legyetek tehát éberek, és szüntelen könyörögjetek, hogy legyen erőtök kimenekülni mindazokból, amik történni fognak, és hogy megállhassatok az Emberfia előtt.
37Nappal a templomban tanított, éjszakánként pedig az Olajfák hegyére ment, és ott töltötte az éjszakákat. 38Kora reggel az egész nép hozzásietett, hogy hallgassa őt a templomban.

Napi ige március 12. Böjt harmadik vasárnapja
2023-03-12
Példabeszédek könyve 14

1Az asszonyi bölcsesség építi a házat, a bolondság pedig a maga kezével rombolja le. 2Aki egyenes úton jár, féli az URat, de aki letéved útjairól, az megveti őt. 3A bolond szájából gőg sarjad, de a bölcseket megőrzi ajkuk. 4Ha nincsenek barmok, üres a jászol, de bő a termés, ha erős az ökör. 5Az igaz tanú nem hazudik, de a hamis tanú hazugságot beszél. 6Hiába keresi a csúfolódó a bölcsességet, az értelmes embernek azonban könnyű a megismerés. 7Térj ki az ostoba útjából, mert nem szerzel ajkáról tudást! 8Az okos azért bölcs, mert érti a dolgát, az ostobát pedig rászedi saját bolondsága. 9A bolondokat csúffá teszi a vétek, de a becsületes emberek közt jóakarat van. 10A szív ismeri a maga keserűségét, és örömébe sem avatkozhat idegen. 11A bűnösök háza népe kipusztul, de a becsületesek sátrának lakói virulni fognak. 12Van út, amely egyenesnek látszik az ember előtt, de végül a halálba vezet. 13Nevetés közben is fájhat a szív, és az öröm vége is lehet bánat. 14A romlott szívű azt kapja, amit megérdemel, meg a jó ember is tettei gyümölcsét. 15A tapasztalatlan mindent elhisz, de az okos vigyáz a lépésére. 16A bölcs fél a rossztól, és elkerüli, az ostoba féktelen és elbizakodott. 17A hirtelen haragú bolondságot követ el, és az alattomos embert gyűlölik. 18Bolondságot örökölnek az együgyűek, az okosakat pedig tudás ékesíti. 19Le fognak borulni a rosszak a jók előtt, és a bűnösök az igaz ember kapuja előtt. 20A szegényt még barátja is gyűlöli, de a gazdagot sokan szeretik. 21Aki megveti felebarátját, vétkezik, de aki az alázatosokon könyörül, boldog lesz. 22Tévelyegnek, akik rosszat akarnak, a szeretet és a hűség pedig jót akar. 23Minden munkának megvan a maga haszna, de akinek csak a szája jár, az ínségbe jut. 24A bölcseknek koronája a gazdagság, de az ostobák bolondsága csak bolondság. 25Életeket ment meg az igaz tanú, de aki hazugságot beszél, az csaló. 26Aki az URat féli, annak erős oltalma van, fiainak is menedéke lesz az. 27Az ÚRnak félelme az élet forrása a halál csapdáinak kikerülésére. 28Nagy nép ad a királynak méltóságot, de ha elfogy a nemzet, elvész az uralkodó is. 29A türelmes ember telve értelemmel, a türelmetlen pedig bolondnak bizonyul. 30A szelíd szív élteti a testet, az indulat viszont rothasztja a csontokat. 31Aki elnyomja a nincstelent, gyalázza Alkotóját, aki pedig könyörül a szegényen, az dicsőíti. 32A maga gonoszsága miatt bukik el a bűnös, de vigaszt kap az igaz, ha halálán van is. 33Az értelmes ember szívében bölcsesség lakik, de az is kitudódik, hogy mi van az ostobákéban. 34Az igazságosság felmagasztalja a népet, a bűn pedig gyalázatukra van a nemzeteknek. 35Jóindulattal van a király az értelmes szolga iránt, de haragja sújtja a haszontalant.
Lukács evangéliuma 22,1-6

1Közeledett már a kovásztalan kenyerek ünnepe, amelyet páskának neveztek. 2A főpapok és az írástudók keresték a módját, hogyan öljék meg Jézust. Féltek ugyanis a néptől.
3A Sátán pedig bement Júdásba, akit Iskáriótesnek neveztek, és egyike volt a tizenkettőnek. 4Elment, és megbeszélte a főpapokkal és a templomőrség vezetőivel, hogyan adja őt a kezükre. 5Azok megörültek, és megígérték, hogy pénzt adnak neki. 6Ő elfogadta az egyezséget, és kedvező alkalmat keresett arra, hogy a kezükre adhassa őt, amikor nincs jelen a sokaság.

Istentisztelet, gyermekistentisztelet
2023-03-12 10:00 - 11:00
Böjt harmadik vasárnapja
Istentiszteleta templomban, gyermekistentisztelet a gyülekezeti teremben

Napi ige március 13.
2023-03-13
Példabeszédek könyve 15, 1-19

1A higgadt válasz elhárítja az indulatot, de a bántó beszéd haragot támaszt. 2A bölcsek nyelve jól alkalmazza a tudást, az ostobák szája meg balgaságot áraszt. 3Mindenen rajta tartja szemét az ÚR, a gonoszakat és a jókat egyaránt figyeli. 4A szelíd nyelv olyan, mint az élet fája, a romlott pedig összetöri a lelket. 5A bolond utálja az apai intést, de az okos elfogadja a dorgálást. 6Az igaz házában nagy kincs van, a bűnösnek pedig jövedelme okozza a vesztét. 7A bölcsek ajka hinti a tudást, az ostobáknak a szíve sem tiszta. 8A bűnösök áldozatát utálja az ÚR, de a becsületesek imádságát kedveli. 9Utálja az ÚR a bűnös útját, de szereti az igazságra törekvőt. 10Rosszul esik az intés annak, aki letér az ösvényről, pedig meghal az, aki gyűlöli a dorgálást. 11A halál és az enyészet helye is az ÚR előtt van, mennyivel inkább az emberek szíve! 12Nem szereti a csúfolódó, ha feddik, és nem jár a bölcsekhez. 13Az örvendező szív megszépíti az arcot, a bánatos szív pedig összetöri a lelket. 14Az értelmes szív tudásra törekszik, az ostobák szája pedig bolondságon rágódik. 15A csüggedőnek mindig rossz napja van, a jókedvűnek pedig mindig ünnepe. 16Jobb a kevés az ÚR félelmével, mint a sok kincs, ha nyugtalanság jár vele. 17Jobb egy tányér főzelék ott, ahol szeretet van, mint a hizlalt ökör, ahol gyűlölet van. 18Az indulatos ember viszályt szít, a türelmes pedig lecsendesíti a perpatvart. 19A lusta útja olyan, mint a tövises sövény, a becsületesek ösvénye pedig egyenes.
Lukács evangéliuma 22,7-13
7Elérkezett a kovásztalan kenyerek napja, amikor fel kellett áldozni a páskabárányt. 8Jézus elküldte Pétert és Jánost ezt mondva: Menjetek el, és készítsétek el nekünk a páskavacsorát, hogy megehessük. 9Ők pedig ezt kérdezték tőle: Mi a kívánságod, hol készítsük el? 10Ő így válaszolt: Amikor beértek a városba, szembejön veletek egy ember, aki egy korsó vizet visz, kövessétek őt abba a házba, ahova bemegy, 11és mondjátok meg a ház gazdájának: A Mester ezt üzeni neked: hol van a szállás, ahol tanítványaimmal együtt megehetem a páskavacsorát? 12Ő majd mutat nektek egy nagy, berendezett emeleti termet: ott készítsétek el! 13Akkor elmentek, és mindent úgy találtak, amint előre megmondta nekik; és elkészítették a páskavacsorát.

Petőfi Sándor
2023-03-13 00:00 - 2023-03-19 23:30
A világ az isten kertje;
Gyom s virág vagytok ti benne,
Emberek!
Én a kertnek egy kis magja,
De az úr ha pártom fogja:
Benne gyom tán nem leszek.

Napi ige március 14.
2023-03-14
Példabeszédek könyve 15,20-33
20A bölcs fiú örömet szerez apjának, az ostoba ember pedig megveti anyját. 21A bolondság az esztelen ember öröme, de az értelmes egyenes úton jár. 22Meghiúsulnak a tervek, ha nincs tanácskozás, de megvalósulnak, ha van sok tanácsadó. 23Örül az ember, ha válaszolni tud, és milyen jó az idején mondott szó! 24Az értelmes ember életútja fölfelé visz, kikerülve a holtak hazáját odalent. 25A gőgösök házát összedönti az ÚR, de megszilárdítja az özvegyek határát. 26Utálatosak az ÚR előtt a gonosz gondolatok, de tiszták a kedves szavak. 27Kárt okoz saját házának a nyerészkedő, de aki gyűlöli a vesztegetést, az élni fog. 28Az igaz megfontolja szívében, hogy mit mondjon, a bűnösök szájából pedig árad a rossz. 29Távol van az ÚR a bűnösöktől, de az igazak imádságát meghallgatja. 30A csillogó szemek megörvendeztetik a szívet, a jó hír felüdíti a testet. 31Akinek a füle hallgat az életre való feddésre, az a bölcsek között marad. 32Aki semmibe veszi az intést, önmagának árt, aki pedig hallgat a dorgálásra, értelmessé válik. 33Az ÚR félelme bölcsességre int, és aki tisztességet akar, előbb legyen alázatos!
Lukács evangéliuma 22,14-23
14Amikor eljött az óra, asztalhoz telepedett az apostolokkal együtt, 15és ezt mondta nekik: Vágyva vágytam arra, hogy szenvedésem előtt megegyem veletek ezt a páskavacsorát. 16Mert mondom nektek, hogy többé nem eszem ebből a páskavacsorából, amíg csak be nem teljesedik az Isten országában. 17Azután vette a poharat, hálát adott, és ezt mondta: Vegyétek, és osszátok el magatok között! 18Mert mondom nektek, hogy nem iszom mostantól fogva a szőlőtő terméséből, amíg el nem jön az Isten országa. 19És vette a kenyeret, hálát adott, megtörte, és e szavakkal adta nekik: Ez az én testem, amely tiérettetek adatik: ezt cselekedjétek az én emlékezetemre! 20Hasonlóképpen vette a poharat is, miután megvacsoráztak, és ezt mondta: E pohár az új szövetség az én vérem által, amely tiérettetek ontatik ki. 21De íme, annak a keze, aki elárul engem, az enyémmel együtt van az asztalon. 22Mert az Emberfia elmegy ugyan, amint elrendeltetett, de jaj annak az embernek, aki elárulja őt. 23Azok pedig kérdezgetni kezdték egymástól, hogy ki lehet az közülük, aki ezt meg fogja tenni.

Napi ige március 15.
2023-03-15
Példabeszédek könyve 16

1Az emberi értelem tervezget, de az ÚR adja meg, hogy mit mondjon a nyelv. 2Minden útját helyesnek tartja az ember, de az ÚR megvizsgálja a lelkeket. 3Bízd az ÚRra dolgaidat, akkor teljesülnek szándékaid. 4Mindent rendeltetésének megfelelően készített az ÚR, még a bűnöst is: a veszedelem napjára. 5Utál az ÚR minden fölfuvalkodott szívűt: kezet rá, hogy nem marad büntetlen! 6Szeretettel és hűséggel jóvá lehet tenni a bűnt; az ÚRnak félelme távol tart a rossztól. 7Akinek életútját kedveli az ÚR, azt még ellenségeivel is összebékíti. 8Jobb az igaz úton szerzett kevés, mint a törvénytelenül szerzett nagy jövedelem. 9Az embernek az értelme terveli ki útját, de az ÚR irányítja járását. 10Kijelentés hangzik a király ajkáról: nem szabad téves ítéletet mondania. 11Az ÚRé az igaz mérleg és mérőserpenyő, az ő művei a zacskóban tartott súlyok. 12Utálniuk kell a királyoknak a bűnös tetteket, mert igazság teszi szilárddá a trónt. 13A királyoknak kedves az igaz szó, és szeretik azt, aki őszintén beszél. 14A király haragja a halál követe, de a bölcs ember kiengeszteli azt. 15A király arcának ragyogása éltet, jóakarata olyan, mint a tavaszi esőt hozó felleg. 16Mennyivel jobb bölcsességet szerezni, mint aranyat, és értelmet szerezni, mint színezüstöt! 17A becsületes emberek útja kikerüli a veszélyt, életét tartja meg, aki útjára vigyáz. 18Az összeomlást gőg előzi meg, a bukást pedig felfuvalkodottság. 19Jobb szelíd lelkűnek lenni az alázatosok közt, mint zsákmányon osztozni a gőgösök közt. 20Aki megérti az igét, annak jó dolga lesz, és boldog az, aki bízik az ÚRban. 21A bölcs szívűt értelmesnek nevezik, a nyájas ajkak gyarapítják a tudást. 22Élet forrása az értelem annak, akinek van, de a bolondot még inteni is bolondság. 23A bölcs szívű értelmesen beszél, és ajkával is gyarapítja a tudást. 24Lépes méz a kedves beszéd: édes a léleknek és gyógyulás a testnek. 25Van út, amely az ember előtt egyenesnek látszik, de végül a halálba vezet. 26A munkás önmagáért fáradozik, mert szája kényszeríti rá. 27A mihaszna ember gonoszul áskálódik, és ajka olyan, mint a perzselő tűz. 28Az álnok ember viszályt támaszt, a rágalmazó szétválasztja a barátokat is. 29Az erőszakos ember rászedi felebarátját, és nem a jó úton vezeti. 30Aki behunyja szemét, álnokságot tervez, aki összeszorítja ajkát, gonoszságot hajt végre. 31Ékes korona az ősz haj, az igazság útján található. 32Többet ér a türelmes ember a hősnél, és az indulatán uralkodó annál, aki várost hódít. 33Az ember végzi a sorsvetést, de mindig az ÚRtól való a döntés.
Lukács evangéliuma 22,24-30
24Versengés is támadt közöttük, hogy melyikük a legnagyobb. 25Ő így felelt nekik: A királyok uralkodnak népeiken, és akik hatalmuk alá hajtják őket, jótevőknek hívatják magukat. 26Ti azonban ne így cselekedjetek, hanem aki a legnagyobb közöttetek, olyan legyen, mint a legkisebb, és aki vezet, olyan legyen, mint aki szolgál. 27Mert ki a nagyobb? Az, aki asztalnál ül, vagy aki szolgál? Ugye az, aki asztalnál ül? Én pedig olyan vagyok közöttetek, mint aki szolgál.
28Ti vagytok azok, akik megmaradtatok velem kísértéseimben, 29és én örökségül adom nektek az országot, ahogyan az én Atyám is nekem adta azt; 30hogy egyetek és igyatok az én asztalomnál az én országomban, és trónszékekbe ülve ítéljétek Izráel tizenkét törzsét.

Napi ige március 16.
2023-03-16
Példabeszédek könyve 17

1Jobb egy darab száraz kenyér ott, ahol békesség lakik, mint ha zsíros falatokkal van tele a ház, de veszekednek benne. 2Az eszes szolga föléje kerül a haszontalan fiúnak, és a testvérekkel együtt osztozik az örökségben. 3Az ezüsthöz tégely kell, az aranyhoz olvasztókemence, de a szívek vizsgálója az ÚR. 4A gonosztevő az álnok ajakra figyel, a hazug a gonosz nyelvre ügyel. 5Aki gúnyolja a szegényt, Alkotóját gyalázza, és aki a veszedelemnek örül, nem marad büntetlen. 6Az öregek koronája: az unokák, és a fiak ékessége: az atyák. 7Nem illik a bolondhoz a választékos beszéd, de az előkelőhöz sem a hazug beszéd. 8Drágakőnek véli ajándékát, aki adja, amellyel célt ér, bárhova forduljon is vele. 9Aki szeretetre törekszik, fátyolt borít a vétekre, de aki folyton arról beszél, elszakad a barátjától. 10Jobban megrendíti a dorgálás az értelmes embert, mint száz botütés az ostobát. 11Csak pártütésre törekszik a rossz ember, de kegyetlen követet küldenek ellene. 12Inkább a fiát vesztett medvével találkozzék az ember, mint egy ostobával, amikor megzavarodik. 13Aki rosszal fizet a jóért, annak a házából nem távozik el a baj. 14A viszály kezdete olyan, mint amikor megindul az árvíz, azért tartsd távol magad a perpatvartól, mielőtt kitör. 15Aki igaznak mondja a bűnöst, és aki bűnösnek mondja az igazat: mindkettőjüket egyaránt utálja az ÚR. 16Mire jó a pénz az ostoba kezében? Vehet-e bölcsességet, akinek nincs esze? 17Mindig szeret a barát, de testvérré a nyomorúságban válik. 18Esztelen ember, aki kezet ad, és kezességet vállal a barátjáért. 19A bűnt szereti, aki veszekedni szeret, és aki kérkedik, a saját romlását keresi. 20Az álnok szívű embernek nem lesz jó vége, és a csalárd nyelvű bajba kerül. 21Az ostoba bánatot okoz szülőjének, és nem tud örülni a bolondnak az apja. 22A vidám szív a legjobb orvosság, a bánatos lélek pedig a csontokat is kiszárítja. 23A bűnös elfogadja a megvesztegetést, és elferdíti az igazság ösvényét. 24Az értelmes ember előtt ott van a bölcsesség, de az ostoba szeme a föld végén kalandozik. 25Az ostoba fiú bosszantja apját, és keseríti anyját. 26Nem való megbírságolni az igaz embert, és megverni az elöljárót, ha becsületes. 27A tudós ember takarékoskodik beszédével, és aki értelmes, az higgadt lelkű. 28Még az ostobát is bölcsnek gondolják, ha hallgat, és értelmesnek azt, aki csukva tartja a száját.
Lukács evangéliuma 22,31-38
31Simon, Simon, íme, a Sátán kikért titeket, hogy megrostáljon, mint a búzát, 32de én könyörögtem érted, hogy el ne fogyatkozzék a hited: azért, ha majd megtérsz, erősítsd a testvéreidet! 33Ő így válaszolt: Uram, kész vagyok veled menni akár a börtönbe, akár a halálba is! 34Jézus azonban ezt felelte: Mondom neked, Péter: nem szólal meg a kakas ma, amíg háromszor meg nem tagadod, hogy ismersz engem. 35Azután ezt kérdezte tőlük: Amikor kiküldtelek titeket erszény, tarisznya és saru nélkül, volt-e hiányotok valamiben? Semmiben – válaszolták. 36Majd ezt mondta nekik: Most azonban, akinek van erszénye, vegye elő, ugyanúgy a tarisznyát is; és akinek nincs kardja, adja el felsőruháját, és vegyen. 37Mert mondom nektek, hogy be kell teljesednie rajtam annak, ami meg van írva: „És a bűnösök közé sorolták.” Mert ami felőlem megíratott, az most beteljesedik. 38Erre így szóltak: Uram, íme, van itt két kard. Ő pedig azt felelte: Elég!

Napi ige március 17.
2023-03-17
Példabeszédek könyve 18

1A különc a maga kívánsága után jár, és hadakozik minden jóravaló dolog ellen. 2Az ostoba nem leli kedvét az értelemben, csak saját eszének fitogtatásában. 3Ahová bűnös érkezik, oda megérkezik a megvetés is, és a szégyentelenséggel együtt jár a gyalázat. 4Mély víz az ember szájának beszéde, áradó patak, bölcsesség forrása. 5Nem jó a bűnösnek kedvezni, sem jogaiból kiforgatni az igaz embert. 6Az ostoba ajka perpatvart okoz, és szája vereséget idéz elő. 7Az ostobának saját szája a romlása, és saját ajkai ejtik csapdába őt. 8A rágalmazó szavai, mint a jó falatok, behatolnak a test belsejébe. 9Aki munkájában hanyag, az testvére annak, aki tönkretesz. 10Erős torony az ÚR neve, oda fut az igaz, és védelmet talál. 11A gazdagnak a vagyon az erős városa, magas várfalnak képzeli. 12Akire romlás vár, annak fölfuvalkodik a szíve, de akire dicsőség, az alázatos. 13Aki arra felel, amit meg sem hallgatott, azt bolondnak tartják, és megpirongatják. 14Az ember lelke elviseli a szenvedést, de ha a lélek összetörik, azt el lehet-e hordozni? 15Az értelmes ember szíve ismeretet szerez, és a bölcsek füle ismeretre törekszik. 16Az ajándék tág teret nyit az ember előtt, és az előkelők elé juttatja. 17Igaznak látszik az, aki először szól a perben, de sorra kerül ellenfele is, és megcáfolja. 18A sorsvetés megszünteti a viszálykodást, és szétválasztja az erőszakosakat. 19A rászedett testvér hozzáférhetetlenebb az erős városnál, és a viszály olyan, mint városkapun a zár. 20Amit mond az ember, annak a gyümölcséből fog jóllakni a teste, és amit a beszéde terem, azzal kell jóllaknia. 21Élet és halál van a nyelv hatalmában, amelyiket szereti az ember, annak a gyümölcsét eszi. 22Aki jó feleséget talált, kincset talált, és elnyerte az ÚR jóakaratát. 23Könyörögve szól a szegény, de a gazdag kemé
Lukács evangéliuma 22,39-46
39Ezután eltávozott onnan, és szokása szerint az Olajfák hegyére ment. Követték a tanítványai is. 40Mikor pedig odaért, így szólt hozzájuk: Imádkozzatok, hogy kísértésbe ne essetek! 41Azután eltávolodott tőlük mintegy kőhajításnyira, és térdre borulva így imádkozott: 42Atyám, ha akarod, vedd el tőlem ezt a poharat; mindazáltal ne az én akaratom legyen meg, hanem a tied. 43Ekkor angyal jelent meg neki a mennyből, hogy erősítse őt. 44Halálos gyötrődésében még kitartóbban imádkozott, és verejtéke olyan volt, mint a földre hulló nagy vércseppek. 45Amikor az imádkozás után felkelt, odament tanítványaihoz, és látta, hogy a szomorúságtól kimerülve alszanak. 46Ekkor így szólt hozzájuk: Miért alusztok? Keljetek fel, és imádkozzatok, hogy kísértésbe ne essetek!

Napi ige március 18.
2023-03-18
Példabeszédek könyve 19

1Jobb a feddhetetlenül élő szegény, mint az álnok beszédű ostoba. 2Ismeret nélkül az igyekezet sem jó, és aki nagyon siet, könnyen letér az útról. 3Az embert a saját bolondsága vezeti félre, mégis az ÚR ellen zúgolódik a szíve. 4A vagyon sok barátot szerez, a nincstelentől a barátja is elválik. 5Nem marad büntetlen a hamis tanú, és nem menekül meg, aki hazugságot beszél. 6Sokan hízelegnek az előkelő embernek, és az ajándékozónak mindenki barátja. 7A szegényt a testvérei is mind gyűlölik, még inkább eltávolodnak tőle barátai; szavaival unszolja őket, de hiába. 8Aki értelmet szerez, önmagát szereti, aki megőrzi tudását, megtalálja a jót. 9Nem marad büntetlen a hamis tanú, és elpusztul, aki hazugságot beszél.
10Nem illik az ostobához a fényűzés, sem a szolgához az uralkodás a vezetőkön. 11Az értelmes ember türelmes, díszére válik, ha megbocsátja a vétket. 12Ha a király haragszik, olyan, mintha oroszlán morogna, de jóakarata olyan, mint a fűre hulló harmat. 13Apjának szerencsétlensége az ostoba fiú, és mint a szüntelen csepegő háztető, olyan a zsémbes asszony. 14A ház és a vagyon apai örökség, de az ÚRtól van az okos feleség. 15A restség mély álomba merít, és a lusta ember éhezik. 16Aki megtartja a parancsot, megtartja életét, de aki nem törődik teendőivel, meghal. 17Aki könyörül a nincstelenen, az ÚRnak ad kölcsön, mert ő megtéríti jótéteményét. 18Fenyítsd meg fiadat, míg van remény, de ne vigyen odáig indulatod, hogy halálát okozd! 19A nagy haragú ember fizessen bírságot, mert ha elengeded neki, még nő a haragja. 20Hallgass a tanácsra, és fogadd el az intést, hogy végre bölcs légy! 21Sokféle szándék van az ember szívében, de csak az ÚR tervei valósulnak meg. 22Amit az embertől megkívánnak, az a hűség, ezért jobb a szegény ember a hazugnál. 23Az ÚR félelme életet jelent: az ember elégedetten alszik, nem éri veszedelem. 24Belenyújtja kezét a rest a tálba, de már a szájához nem viszi. 25Ha megvered a csúfolódót, az együgyű okul, ha megfedded az okost, az belátja annak értelmét. 26Szégyellni való és gyalázatos az a fiú, aki bántalmazza apját, vagy elkergeti anyját. 27Ha nem hallgatsz, fiam, az intésre, tévelyegni fogsz okos tanítások nélkül! 28A haszontalan tanú csúfot űz a törvényből, a bűnösök szája pedig csak úgy nyeli az álnokságot. 29A csúfolódókat készen várja az ítélet, és az ostobák hátát az ütleg.
Lukács evangéliuma 22,47-53
47Miközben ezeket mondta, íme, sokaság közeledett. Júdás jött elöl, a tizenkettő egyike, és Jézushoz lépett, hogy megcsókolja. 48Jézus így szólt hozzá: Júdás, csókkal árulod el az Emberfiát? 49Amikor a körülötte levők látták, hogy mi készül, megkérdezték: Uram, odavágjunk a karddal? 50Egyikük oda is csapott a főpap szolgájára, és levágta a jobb fülét. 51Jézus azonban megszólalt, és ezt mondta nekik: Hagyjátok abba! És megérintve a fülét, meggyógyította őt. 52Majd ezt mondta az ellene kivonuló főpapoknak, a templomőrség vezetőinek és a véneknek: Úgy vonultok ki ellenem kardokkal és botokkal, mint valami rabló ellen. 53Mindennap veletek voltam a templomban, mégsem emeltetek rám kezet. De ez a ti órátok és a sötétség hatalmának ideje.

Napi ige március 19. Böjt negyedik vasárnapja
2023-03-19
Példabeszédek könyve 20

1A bor csúfolódóvá tesz, a részegítő ital lármássá, senki sem bölcs, aki attól tántorog. 2A király haragja olyan, mint az oroszlán morgása, aki fölidézi, maga ellen vét. 3Távol maradni a perpatvartól: dicsőség, a bolond mind belekeveredik. 4Nem szánt ősszel a rest, de ha majd aratni akar, nem lesz mit. 5Mély víz az ember szívének a terve, de az okos ember kimeríti. 6Sok ember hirdeti, hogy hűséges, de ki találhat megbízható embert? 7Feddhetetlenül él az igaz, még a fiai is boldogok lesznek. 8Ha a király az ítélőszékben ül, tekintete észrevesz minden rosszat. 9Ki mondhatja: Tisztán tartottam szívemet, tiszta vagyok, nincs vétkem? 10A kétféle súlyt és a kétféle vékát egyaránt utálja az ÚR. 11Már egy gyermek tetteiből is fel lehet ismerni, hogy tiszta és helyes-e, amit tesz! 12A halló fület és a látó szemet egyaránt az ÚR alkotta. 13Ne szeresd az alvást, mert elszegényedsz; tartsd nyitva a szemed, és jóllakhatsz kenyérrel. 14Rossz! Rossz! – mondja a vevő, de amint elmegy, már dicsekszik. 15Lehet bőven arany és igazgyöngy, de legdrágább kincs az okosan beszélő száj. 16Vedd el a ruháját, mert kezességet vállalt másért, és zálogold meg az idegenért! 17Ízlik az embernek a hazugsággal szerzett kenyér, de végül kaviccsal lesz tele a szája. 18Tanácskozás során születik a jó terv, és megfontoltság kell a háborúhoz. 19A rágalmazó titkokat fed fel, azért a fecsegővel ne barátkozz! 20Aki apját vagy anyját átkozza, annak mécsese a legnagyobb sötétben alszik ki. 21Az előre kikövetelt örökségen végül is nem lesz áldás. 22Ne mondd: Megfizetek a rosszért! Reménykedj az ÚRban, ő megsegít téged. 23Utálja az ÚR a kétféle súlyt, és a hamis mérleg nem jó dolog. 24Az ÚR irányítja a férfi lépteit, az ember hogyan érthetné meg útját? 25Csapdába esik az, aki könnyelműen tesz fogadalmat, mert azután már hiába bánkódik. 26A bölcs király leteríti a bűnösöket, és kocsival hajt rájuk. 27Az ember lelke az ÚRtól kapott mécses, egészen átkutatja a test belsejét. 28Szeretet és hűség őrzi a királyt, és szeretet támogatja trónját. 29Az ifjak dísze az erő, az öregek ékessége pedig az ősz haj. 30Zúzódások, sebek tisztítanak meg a gonoszságtól, és a test belsejében is érzett csapások.
Lukács evangéliuma 22,54-65
54Miután pedig elfogták őt, elvitték és bekísérték a főpap házába. Péter pedig távolról követte. 55Mikor az udvar közepén tüzet raktak, és körülülték, Péter is leült közéjük. 56Amint ott ült a tűz világánál, meglátta őt egy szolgáló, szemügyre vette, és így szólt: Ez is vele volt. 57Ő azonban letagadta, ezt mondva: Asszony, nem ismerem őt! 58Röviddel ezután más látta meg, és ezt mondta: Te is közülük való vagy! De Péter így válaszolt: Ember, nem vagyok! 59Körülbelül egy óra múlva másvalaki is bizonygatta: De bizony, ez is vele volt, hiszen ő is Galileából való. 60Péter azonban ismét tagadta: Ember, nem tudom, mit beszélsz. És amikor ezt mondta, egyszerre megszólalt a kakas. 61Ekkor megfordult az Úr, és rátekintett Péterre. Péter pedig visszaemlékezett az Úr szavára, amikor azt mondta neki: Ma, mielőtt megszólal a kakas, háromszor tagadsz meg engem. 62Azután kiment, és keserves sírásra fakadt.
63Azok a férfiak, akik őrizték Jézust, gúnyolták, és verték őt, 64majd eltakarták a szemét, és ezt kérdezték: Ki ütött meg téged? Prófétáld meg! 65És sok más szidalmat is szórtak rá.

Istentisztelet, gyermekistentisztelet
2023-03-19 10:00 - 11:00
Böjt negyedik vasárnapja
Istentisztelet a templomban, gyermeistentisztelet a gyülekezeti teremben
